愛·回家之開心速遞

《愛·回家之開心速遞》係香港無綫電視製作嘅時裝處境喜劇，由劉丹、湯盈盈、呂慧儀、單立文、陳浚霆、蘇韻姿、林淑敏、滕麗名、周嘉洛領銜主演，監製羅鎮岳同林建祥，由2017年2月20號開始逢禮拜一到五20:00-20:30喺翡翠台首播，並由2019年12月30號開始擴展做逢禮拜一到日晚晚都播。

呢套劇起初係用「熊氏一家」嘅生活作為故仔嘅主要背景，其後因應故事發展，個故仔亦都隨住熊家各人嘅工作同就學嘅地方而延伸出「速熊運輸」、「威龍百貨」、「龍氏家族」、「尋寶圖網店」、「香港島大學」、「泰池運輸」、「道德重整會小學」等虛擬機構、組織同人物，並發展多個場景同人物關係、感情線。

呢套劇係愛·回家系列嘅第四輯故仔，好似《八時入席》噉，但故仔背景、角色都同之前各輯無關連。

劇集最初得180集，後來因為收視唔錯而多次添食，2019年9月9號宣布加到900集，而電視台發佈嘅2020年6月節目表顯示暫定加到1110集。

呢套劇喺2019年6月24號播出嘅第606集錄得32.3點，係呢套劇播出以嚟收視最高嘅一集。

主題曲 
第1集到第224集用咗純音樂版本嘅Latin Soul Strut做主題曲。
第225集開始改由黃心穎主唱嘅《在心中》做主題曲。2019年4月16號，黃心穎爆出安心偷食事件，好多網民唔滿意電視台繼續播佢首歌，電視台就喺第二日決定喺香港翡翠台版本將主題曲改成純音樂版，而海外版就喺第562集開始改用。
第606集開始，再改主題曲做《開心速遞》，由湯盈盈、呂慧儀、蘇韻姿、滕麗名、周嘉洛、吳偉豪、林淑敏、鄭世豪、張景淳、單立文、許家傑主唱。
第1327集開始，再改主題曲做《愛心灌溉》，由王灝兒主唱。其中兩句歌詞好容易誤聽成「無家的溫暖」同「將個天塌下來」。

演員表

熊家相關人物

龍家相關人物

威龍集團職員

香港島大學相關人物

其他常設角色

獎項 
呢套劇嘅演員林淑敏喺《萬千星輝頒獎典禮2018》入面憑住大小姐「龍力蓮」一角奪得「最佳女配角」。

呢套劇嘅演員周嘉洛喺《萬千星輝頒獎典禮2019》入面憑住「金城安」一角奪得「最佳男配角」。

爭議 
《愛．回家之開心速遞》有一啲集數，曾經涉及一啲同《港區國安法》有關嘅爭議。

以涉國安法威脅逼害同唔合理解僱導演 
喺2020年9月9號播出嘅一集，疑似出現咗香港修例風波嘅「五大訴求，缺一不可」抗爭手勢畫面，但事件其實只係有藝人喺拍攝之前將其中一隻黃色手套擺出「舉中指」手勢，同社會運動無關，同時亦有藝人睇到大笑。不過，無綫係查明真相之後，仍然要負責嗰集個導演馮肇均自己辭職，唔係就會以國安法為理由報警。

事件引起唔少人批評，有知情人士就話無綫咁做係唔想賠長期服務金同辭職代通知金畀嗰個導演。泛民主派支持者黃秋生揶揄《愛．回家》改名《愛．國家》，叫劉丹日日唱紅歌。另外，王宗堯同職工盟總幹事蒙兆達都形容無綫咁做係文革式批鬥手段，蒙兆達仲話無綫咁做令員工步步為營、提心吊膽，扼殺創作自由。

錯誤宣傳《港區國安法》 
喺2021年4月13號嘅一集，為咗配合嚟緊15號嘅全民國家安全教育日，一開始就花咗超過兩分鐘植入「國家安全」宣傳，當中以陳榮峻飾演嘅譚道德，同林凱恩飾演嘅女譚育英嘅對話，大篇幅講述點樣國家安全，甚至提及食物安全。不過，翻查全民國家安全教育日網頁，食物安全並唔屬於「國家安全重點領域」，《香港國安法》亦無提及食物安全。

硬插打疫苗宣傳 
喺2021年5月3號、10號同24號等等嘅集數，都植入咗呼籲打「疫苗」嘅宣傳，但完全唔理會到處境劇入面係個無疫情嘅平行時空，又無限聚令，又無人戴口罩，令到個宣傳無乜說服力。到2023年8月16號播出嘅第2047集，先至開始出現有員工染疫返唔到工嘅劇情，打破咗套劇唔存在疫情嘅設定。

相關節目 
《PARK YOHO週末速遞》

開心速遞 - tvb.com
愛回家之開心速遞粉絲團 Lo And Behold Fans Club

2017年無綫電視劇集
2018年無綫電視劇集
2019年無綫電視劇集
2020年無綫電視劇集
2021年無綫電視劇集‎
2022年無綫電視劇集‎
2023年無綫電視劇集‎
愛·回家系列